Inflácia ako makroekonomický problém

Jedným z vážnych makroekonomických problémov, ktorý sa dotýka každého z nás je **inflácia.** Slovo inflácia pochádza z latinského slova **inflare** čo znamená nafukovať, zväčšovať objem.

**Inflácia je znehodnotenie peňažnej meny, ktoré sa prejavuje rastom cenovej hladiny tovaru a služieb a zároveň trvalým znižovaním kúpnej sily peňažných jednotiek.**

Jednorázové zvýšenie cien väčšieho množstva tovarov nie je ešte infláciou, aj keď v praxi sa často za infláciu označuje. Inflácia je rast cenovej hladiny a nie jednotlivých cien.

**Pojmom cenová hladina sa označuje celková úroveň cien všetkých tovarov a služieb, ktoré sa v národnom hospodárstve predávajú a nakupujú.**

**Deflácia**je opačný jav ako inflácia a znamená pokles celkovej cenovej hladiny.

**Meranie inflácie:**

Na meranie vývoja cenovej hladiny sa používa **cenový index.**

**Cenový index**je vážený priemer individuálnych cien vybraného koša reprezentatívnych výrobkov a služieb v dvoch porovnávaných obdobiach.

Medzi **najvýznamnejšie cenové indexy** patria:

* **Index spotrebiteľských cien**
* **Index cien výrobcov**

**INDEX SPOTREBITEĽSKÝCH CIEN** /ang. CPI – Consumer Price Index/ **je cenový index, ktorý vyjadruje cenovú hladinu spotrebných tovarov pomocou spotrebného koša.**

Používa sa na meranie a vyjadrovanie dopadu zmien cenovej hladiny na domácnosti a ich životné náklady. Ak index spotrebiteľských cien má byť schopný poskytnúť informácie, musí byť zostavený tak, aby zahŕňal typické výdavky domácnosti. Základom je výber reprezentatívneho koša výrobkov a služieb, ktorý sa ocení trhovými cenami produkcie vo východiskovom roku. Index spotrebiteľských cien sa vypočítava na základe cien potravín, šatstva, bývania, dopravy, výdavkov na vzdelávanie a zdravotnú starostlivosť a iných tovarov každodennej spotreby domácnosti.

Podľa Štatistického úradu SR obsahuje približne 711 druhov výrobkov, ktoré tvoria reprezentatívny kôš výrobkov, ktoré spotrebúvajú domácnosti.

**Spotrebný kôš** teda tvoria vybrané skupiny tovarov a služieb. Váhou, ktorou sa vážia ceny tovarov spotrebného koša, je ekonomický význam jednotlivých tovarov a skupiny tovarov. Ekonomický význam je daný podielom výdavkov domácnosti na príslušnú skupinu tovarov a služieb. Podiel výdavkov sa zisťuje výberovým štatistickým zisťovaním.

**Index spotrebiteľských cien sa vyjadrí tak, že spotrebný kôš /Q/ ocenený v cenách bežného roka /P1/ vydelíme spotrebným košom oceneným v cenách minulého roka, prípadne iného roka, ktorý berieme za základ /P0/**

**ISC = QP1 : QP0**

Index spotrebiteľských cien potrebujeme na to, aby sme vedeli vypočítať mieru inflácie. Inflácia signalizuje ekonomickú nerovnováhu, ktorej vonkajším prejavom je rast cenovej hladiny.

**Miera inflácie**vyjadruje **zmenu cenovej hladiny** **meranej indexom spotrebiteľských cien za určité obdobie /mesiac, štvrťrok, rok/. Vyjadrujeme ju v percentách. Mieru inflácie vypočítame podľa vzorca:**

**In = {(ISCn – ISCn-1) : ISCn-1} x 100%**

**Pričom:**

**In = miera inflácie v bežnom roku**

**ISCn = ISC v bežnom roku /aktuálnom roku/**

**ISCn-1 = ISC v minulom roku /predchádzajúcom roku/**

**PRÍČINY INFLÁCIE:**

* Vylúčenie zlata z vnútorného peňažného obehu a jeho nahradenie neplnohodnotnou menou nevymeniteľnou za zlato. Takáto mena má trvalé sklony k znehodnocovaniu.
* Monopolizácia ekonomík.
* Odčerpávanie veľkej časti vytvoreného produktu štátom na neproduktívne účely, predovšetkým na zbrojenie.
* Tlak odborov na zvyšovanie miezd v súvislosti s rastúcimi cenami.
* Vládna rozpočtová politika, deficit štátneho rozpočtu a zvyšujúci sa štátny dlh.
* Monetárna politika, ktorá sa uskutočňuje tak, že tempo rastu množstva peňazí v obehu je rýchlejšie ako tempo rastu reálneho HDP.

**DRUHY INFLÁCIE:**

* **Mierna inflácia** – je charakterizovaná ako jednociferné ročné tempo rastu cenovej hladiny (1 až 9 %). Pre miernu infláciu je typické pomalé stúpanie cien, peniaze nestrácajú hodnotu, mena je dôveryhodná, nárast cien zohľadňujú úrokové sadzby, peňažný systém funguje a HDP neklesá. Táto inflácia je v rámci ekonomiky akceptovateľná, ekonomika je stabilná.
* **Cválajúca inflácia**– znamená dvojciferné až trojciferné ročné tempo rastu cenovej hladiny (10 až 999%). Ceny rastú rýchlejšie oproti výkonnosti ekonomiky a spôsobuje to ťažkosti v peňažnom obehu. Jej dôsledkom je klesajúca kúpna sila peňazí, čo sa prejavuje v správaní ľudí. Obyvateľstvo si ponecháva len nevyhnutné množstvo peňazí, lebo majú slabú schopnosť uchovávať hodnotu do budúcnosti, ľudia investujú. HDP klesá, ekonomika je nestabilná.
* **Hyperinflácia** – predstavuje taký typ inflácie, ktorý presahuje 1000-percentný rast cenovej hladiny ročne. Znamená výraznú dezorganizáciu ekonomiky a úplný rozpad peňažného systému krajiny. Peniaze sú znehodnotené, prestávajú plniť svoje funkcie.

**DÔSLEDKY INFLÁCIE**

Inflácia ako ekonomický jav ovplyvňuje tak výrobu, ako aj rozdeľovanie a spotrebu v národnom hospodárstve.

Inflácia pôsobí najmä v týchto smeroch:

* spôsobuje pokles reálnych príjmov obyvateľstva, a tým aj jeho kúpyschopnosť,
* znehodnocuje hotové peniaze a úspory,
* mení štruktúru spotreby /rastú výdavky na základné životné potreby a klesajú výdavky na iné tovary/,
* znevýhodňuje veriteľov a majiteľov peňazí,
* prináša isté výhody vlastníkom tovaru a dlžníkom,
* zanecháva vážne sociálne následky na najchudobnejších obyvateľoch,
* rýchle tempo rastu inflácie brzdí ekonomický rast a vedie k stagnácii výroby
* rýchlejší rast cien v jednej krajine posilňuje tendencie k pasívnej platobnej bilancii, lebo vývoz sa stáva nevýhodný a klesá, zatiaľ čo dovoz narastá.