Základné makroekonomické ukazovatele

Vyspelosť alebo zaostalosť národného hospodárstva určitej krajiny sa posudzuje na základe ukazovateľov, ktoré sa nazývajú makroekonomické ukazovatele, alebo makroekonomické výstupy. Výkonnosť ekonomiky možno merať a vyjadriť niekoľkými spôsobmi a niekoľkými makroekonomickými ukazovateľmi.

**Základné makroekonomické ukazovatele sú**:

* **HDP** (ang. Gross Domestic Product – GDP)
* **HNP** (angl. Gross National Product – GNP)
* **ČDP** (angl. Net Domestic Product – NDP)
* **ČNP (**angl. Net National Product – NNP)
* **ND** (angl. National Income – NI)

Existujú ešte aj iné ukazovatele, podľa ktorých možno merať výkonnosť ekonomiky – tzv. **alternatívne ukazovatele HDP**. Patrí sem:

* **čistý ekonomický blahobyt** (NEW – Net Economic Welfare)
* **index rozvoja človeka** (HDI – Human Development Index)

**HRUBÝ DOMÁCI PRODUKT**

HDP je makroekonomický ukazovateľ, ktorým meriame výkonnosť ekonomiky danej krajiny.

**HDP je súhrn vyrobených tovarov a poskytnutých služieb, ktoré vytvorili výrobné faktory na území určitého štátu na jeden rok, a to bez ohľadu na to, kto je majiteľom výrobných faktorov a tiež bez ohľadu na štátnu príslušnosť majiteľov výrobných faktorov.**

HDP teda zahŕňa hodnotu konečných (t.j. finálnych) tovarov a služieb. Nezahŕňa medziprodukty – tzn. také tovary, ktoré sú určené na ďalšie spracovanie alebo predaj (suroviny, materiál, polotovary, energiu a podobne), pretože by došlo k viacnásobnému započítaniu do HDP. Finálne tovary sú teda také produkty, ktoré sú určené na konečnú spotrebu alebo investovanie.

HDP predstavuje najkomplexnejší ukazovateľ celkovej úrovne výroby statkov a služieb v danej krajine.

**HRUBÝ NÁRODNÝ PRODUKT**

**Hrubý národný produkt - HNP predstavuje celkové množstvo vyrobených konečných výrobkov a poskytnutých služieb, ktoré vytvorili výrobné faktory občanov určitého štátu za jeden rok.**

Pri HNP nie je dôležité, na území, ktorého štátu tieto výrobné faktory pôsobia – dôležité je, kto je majiteľom výrobných faktorov.

**NÁRODNÝ DOCHODOK**

Národný dôchodok predstavuje celkový dôchodok, ktorý získali vlastníci výrobných faktorov. Národný dôchodok je súhrn všetkých dôchodkov, ktoré plynú z využívania výrobných faktorov za jeden rok.

**Nominálny a reálny produkt**

Ukazovatele výkonnosti ekonomiky môžu byť:

* nominálne
* reálne.

**Nominálne ukazovatele** sú vyjadrené v bežných trhových cenách. **Reálne ukazovatele** vyjadrujeme v stálych cenách daného roka.

**Nominálny HDP** predstavuje celkovú peňažnú hodnotu statkov s služieb vyrobených v danom roku ocenených cenami daného roka.

Ak HDP meriame a vyjadrujeme v stálych cenách, získame **reálny HDP**. Stále ceny zohľadňujú vplyv inflácie.

**ČISTÝ EKONOMICKÝ BLAHOBYT**

Pri výpočte ukazovateľa Čistý ekonomický blahobyt vychádzame z HDP, ku ktorému treba pripočítať položky zvyšujúce blahobyt a odpočítať položky, ktoré blahobyt znižujú.

**Pripočítateľné položky k HDP:**

* statky a služby produkované v domácnosti – statky a služby, ktoré produkujeme pre seba, svoju domácnosť, príbuzných. Tie sa nerealizujú prostredníctvom trhu, nie sú obsiahnuté v HDP, ale zvyšujú ekonomický blahobyt.
* Produkcia tieňovej ekonomiky – ilegálne príjmy (čierny trh, pašovaný tovar, obchod s drogami, obchod so zbraňami, obchod s bielym mäsom...), legálne príjmy (fušky, predaj domácich produktov...), daňové úniky, neplatenie sociálnych dávok,
* Rast kvality úžitkových vlastností statkov a služieb – rast kvality zvyšuje ekonomický blahobyt,
* Hodnota voľného času – voľný čas môže niekomu poskytnúť väčšie uspokojenie ako samotné tovary – napr. vzdelávanie, oddych, starostlivosť o deti, vlastná v domácnosti vykonávaná práca – napr. varenie, zaváranie, domáce majstrovanie ...

**Položky, ktoré znižujú ekonomický blahobyt**

* znečistenie životného prostredia – choroby, ktoré vznikajú v dôsledku znečistenia a následky v súvislosti so znečisteným životným prostredím – náklady na odstraňovanie škôd na životnom prostredí,
* iné negatívne aktivity – napríklad zločinnosť

**INDEX ROZVOJA ČLOVEKA**

Tento ukazovateľ sa používa na porovnávanie ekonomickej vyspelosti jednotlivých krajín a berie do úvahy nasledujúce faktory:

* **HDP na 1 obyvateľa** – tzn. že celková suma HDP sa vydelí počtom obyvateľov v krajine,
* **percentuálna gramotnosť dospelého obyvateľstva**,
* **priemerná dĺžka života obyvateľstva**,
* **dosiahnuté vzdelanie.**